pythainlp/thaigov-v2-corpus-22032023 huggingface dataset:
วันอาทิตย์ที่ 22 มกราคม 2566
22/01/2566
รสอ.รก.รปอ.ณัฏฐิญาฯ รุดเยี่ยม DIPROM CENTER 6 พร้อมย้ำจับมือ สอจ.นครราชสีมา ร่วมปั้นผู้ประกอบการสู่ความยั่งยืน
นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม ตรวจเยี่ยมและมอบนโยบาย ให้ข้าราชการ และเจ้าหน้าที่ ศูนย์ส่งเสริมอุตสาหกรรมภาคที่ 6 (DIPROM CENTER 6) กรมส่งเสริมอุตสาหกรรม
เมื่อวันที่ 20 มกราคม 2566 นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม ตรวจเยี่ยมและมอบนโยบาย ให้ข้าราชการ และเจ้าหน้าที่ ศูนย์ส่งเสริมอุตสาหกรรมภาคที่ 6 (DIPROM CENTER 6) กรมส่งเสริมอุตสาหกรรม โดยมี นางคนึงนิจ ทยายุทธ ผู้อำนวยการศูนย์ส่งเสริมอุตสาหกรรมภาคที่ 6 ข้าราชการ และเจ้าหน้าที่ ให้การต้อนรับ ณ ศูนย์ส่งเสริมอุตสาหกรรมภาคที่ 6 จังหวัดนครราชสีมา
รสอ.รก.รปอ. กล่าวให้กำลังใจและชื่นชม ผู้บริหารและบุคลากร DIPROM CENTER 6 ที่ทุ่มเทแรงกายแรงใจอย่างเต็มที่ ในการดำเนินงานที่ผ่านมา พร้อมทั้งขอให้ DIPROM CENTER 6 ร่วมบูรณาการกับอุตสาหกรรมจังหวัดนครราชสีมา ในการส่งต่อ ต่อยอดผู้ประกอบการ และโครงการต่าง ๆ เนื่องจาก DIPROM CENTER 6 เป็นหน่วยงานที่มีความพร้อมทั้งทางด้านบุคลากร และทรัพยากรที่มีประสิทธิภาพ หากมีการร่วมมือกันจะสามารถผลักดันเกษตรอุตสาหกรรมให้แข็งแกร่งยิ่งขึ้น นอกจากนี้ ยังมอบแนวคิดการส่งเสริมและให้รางวัลกับคนทำดี ด้วย “หัว และ ใจ” ตามนโยบายของท่านปลัดกระทรวงอุตสาหกรรม (ดร.ณัฐพล รังสิตพล) พร้อมเน้นย้ำถึงนโยบายการมุ่งสู่ความสำเร็จ 4 มิติ ประกอบด้วย
มิติที่ 1 ความสำเร็จทางธุรกิจ มุ่งเน้นการปรับเปลี่ยนธุรกิจและอุตสาหกรรมไปสู่อุตสาหกรรมศักยภาพ หรือ S-Curve รวมถึงธุรกิจและการผลิตรูปแบบใหม่
มิติที่ 2 การดูแลสังคมโดยรอบโรงงานอุตสาหกรรม พัฒนาอุตสาหกรรมควบคู่ไปกับการดูแลสังคม โดยส่งเสริมการทำงานร่วมกันระหว่างชุมชน สังคม และสถานประกอบการ/โรงงานในพื้นที่สู่การอยู่ร่วมกันอย่างรับผิดชอบและเป็นมิตร
มิติที่ 3 การดูแลรักษาสิ่งแวดล้อม ที่ตอบโจทย์ไทยและประชาคมโลก ผลักดันปฏิบัติการด้านสิ่งแวดล้อมด้วยกลไกการกำกับดูแลที่ทรงประสิทธิภาพ และการส่งเสริมยกระดับสถานประกอบการหรือโรงงานด้วยแนวคิด BCG ที่สัมผัสได้
มิติที่ 4 การกระจายรายได้ให้กับประชาชนและมีชีวิตความเป็นอยู่ที่ดีขึ้น มุ่งเน้นการพัฒนายกระดับคุณภาพชีวิตของชุมชน และส่งเสริมเศรษฐกิจฐานรากอย่างเป็นระบบ เพื่อรักษาวิถีชีวิต สร้างประโยชน์พัฒนาชุมชนรอบอุตสาหกรรม และต่อยอดอาชีพดีพร้อม
วันอาทิตย์ที่ 22 มกราคม 2566
22/01/2566
รสอ.รก.รปอ.ณัฏฐิญาฯ ติวเข้มทีมงาน MIND ปั้นกลยุทธ์ “เทคนิคการบริหารจัดการเรื่องร้องเรียน”
นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการเรื่อง “เทคนิคการบริหารจัดการเรื่องร้องเรียน”
เมื่อวันที่ 20 มกราคม 2566 นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการเรื่อง “เทคนิคการบริหารจัดการเรื่องร้องเรียน” จัดโดย กองตรวจราชการ สำนักงานปลัดกระทรวงอุตสาหกรรม ในฐานะที่ได้รับมอบหมายให้ปฏิบัติหน้าที่ศูนย์รับเรื่องร้องเรียนเกี่ยวกับการประกอบกิจการอุตสาหกรรม เพื่อเสริมสร้างความรู้ ความเข้าใจในข้อกฎหมายที่เกี่ยวข้องกับเรื่องร้องเรียน ให้เจ้าหน้าที่จากสำนักงานอุตสาหกรรมจังหวัด ได้มีการแลกเปลี่ยนเรียนรู้ด้านวิชาการ การแก้ไขปัญหาร้องเรียนซ้ำซากของประชาชน และส่งเสริมการบูรณาการการแก้ไขปัญหาข้อร้องเรียนและเหตุภาวะฉุกเฉิน โดยมี นายเตมีย์ พันธุวงค์ราช ผู้อำนวยการกองตรวจราชการ กล่าวรายงาน พร้อมด้วย นายพุทธิกรณ์ วิชัยดิษฐ อุตสาหกรรมจังหวัดนครราชสีมา นางคนึงนิจ ทยายุทธ ผู้อำนวยการศูนย์ส่งเสริมอุตสาหกรรมภาคที่ 6 ข้าราชการ และเจ้าหน้าที่ของสำนักงานอุตสาหกรรมจังหวัด จำนวน 11 จังหวัด ได้แก่ นครราชสีมา บุรีรัมย์ ชัยภูมิ สุรินทร์ ศรีสะเกษ อำนาจเจริญ สระบุรี สระแก้ว ปราจีนบุรี นครนายก ขอนแก่น และศูนย์ส่งเสริมอุตสาหกรรมภาคที่ 6 เข้าร่วม ณ โรงแรมแคนทารี โคราช จังหวัดนครราชสีมา
รสอ.รก.รปอ. กล่าวว่า กระทรวงอุตสาหกรรม เป็นหน่วยงานหลักในการขับเคลื่อนภาคอุตสาหกรรมของประเทศ นอกจากการกำกับดูแลให้สถานประกอบการโรงงานและเหมืองแร่ดำเนินการตามกฎหมายแล้ว ท่านปลัดกระทรวงอุตสาหกรรม (ดร.ณัฐพล รังสิตพล) ยังให้ความสำคัญกับการส่งเสริมพัฒนาภาคอุตสาหกรรม ให้ขยายตัวอย่างเป็นมิตรกับสิ่งแวดล้อมและสามารถอยู่ร่วมกับชุมชนได้ ภายใต้การดำเนินงานที่มุ่งปรับเปลี่ยนสู่อุตสาหกรรมวิถีใหม่ : มุ่งสู่ความสำเร็จ 4 มิติ ประกอบด้วย ความสำเร็จทางธุรกิจ ชุมชน/สังคม สิ่งแวดล้อม และกระจายรายได้สู่ประชาชน เพื่อการสร้างการพัฒนาอุตสาหกรรมอย่างรอบด้าน มุ่งเน้นการปรับเปลี่ยนอุตสาหกรรมสู่ S-Curve การผลิตสมัยใหม่ และโมเดลธุรกิจรูปแบบใหม่ การเสริมสร้างอุตสาหกรรมที่คำนึงถึงสิ่งแวดล้อม ภายใต้แนวคิด BCG ตลอดจนการส่งเสริมให้ชุมชน/สังคม ให้มีชีวิตความเป็นอยู่ที่ดีขึ้นจากการอยู่ร่วมกับภาคอุตสาหกรรม
ทั้งนี้ ที่ผ่านมาประเทศไทย ประสบปัญหา ทั้งทางเศรษฐกิจ สังคม และการเมือง ทำให้ปัญหาการร้องเรียน และข้อพิพาทกับชุมชนจากการประกอบกิจการอุตสาหกรรมมีมากขึ้น เรื่องร้องเรียนบางกรณีอาจก่อให้เกิดผลกระทบในวงกว้าง และส่งผลต่อความภาพลักษณ์ความน่าเชื่อถือขององค์กร ดังนั้น กระทรวงอุตสาหกรรม จึงมีความจำเป็นอย่างยิ่งที่จะต้องปรับการทำงานให้เป็นไปในเชิงรุกให้มากกว่าเชิงรับ โดยการปฏิรูปหน่วยงาน ตามนโยบายท่านปลัดกระทรวงอุตสาหกรรม ใช้ “หัว และ ใจ ปั้นอุตสาหกรรมคู่ชุมชน (MIND)” โดยการให้ความสำคัญกับสิ่งรอบข้าง ไม่ได้มองแค่เรื่องอุตสาหกรรมเป็นหลัก ด้วยการยกระดับการกำกับดูแล การประกอบกิจการโรงงานและเหมืองแร่ สู่อุตสาหกรรมดีคู่ชุมชน เพื่อให้ครอบคลุมในทุกมิติ เน้นการแก้ปัญหาเรื่องร้องเรียนและเหตุฉุกเฉิน รวมทั้งเป็นการป้องกันก่อนเกิดเหตุในสถานประกอบการ โดยต้องมีการปรับกระบวนการทำงานเป็นเชิงรุกตั้งแต่ต้นน้ำจนถึงปลายน้ำ
วันอาทิตย์ที่ 29 มกราคม 2566
29/01/2566
รัฐบาลตามติดราคาสินค้าควบคุม พาณิชย์เบรกขึ้นราคานมผงเด็กและปลากระป๋อง
รัฐบาลตามติดราคาสินค้าควบคุม พาณิชย์เบรกขึ้นราคานมผงเด็กและปลากระป๋อง
วันที่ 29 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ด้วยสถานการณ์เงินเฟ้อที่ประสบอยู่ทั่วโลก ทำให้ราคาสินค้าอุปโภคบริโภคในประเทศขยับตัวสูงขึ้นตาม ซึ่งเรื่องนี้ รัฐบาลไม่เคยนิ่งนอนใจ ซึ่งนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้หน่วยงานที่เกี่ยวข้องเข้าไปกำกับดูแลราคาอย่างเต็มที่ โดยได้ให้นโยบายและการดำเนินการใดให้ถือหลักทุกฝ่ายสามารถอยู่ได้ ทั้งเกษตรกร ผู้ประกอบการ ผู้บริโภค ให้เกิดความสมดุล ไม่เอาเปรียบซึ่งกันและกัน เพื่อประโยชน์สูงสุดของทุกฝ่าย
และล่าสุดในเรื่องของราคานมผงเลี้ยงเด็กแรกเกิด ที่มีข่าวว่าจะปรับราคาเพิ่มขึ้น 10% และปลากระป๋องปรับขึ้นราคากระป๋องละ 2 บาทนั้น ทางกรมการค้าภาย กระทรวงพาณิชย์ แจ้งว่า สินค้าทั้ง 2 รายการ เป็นสินค้าควบคุมหากจะปรับราคาจะต้องยื่นขออนุญาตมายังกรมการค้าภายในเสียก่อน และทางกรมฯ ได้ขอความร่วมมือผู้ผลิตสินค้าตรึงราคาสินค้าในราคาเดิม เพื่อไม่ซ้ำเติมค่าครองชีพประชาชน และย้ำว่าขณะนี้ยังไม่มีการอนุมัติให้สินค้าทั้ง 2 รายการปรับขึ้นราคาจากราคาเดิม ส่วนราคาที่ขยับขึ้นบ้างขณะนี้ อาจเป็นการขอปรับส่วนลดทางการค้าของผู้ผลิตให้น้อยลง ทำให้ราคาจำหน่ายในท้องตลาดสูงขึ้น
ส่วนกรณีนมถั่วเหลืองจะปรับขึ้นราคากล่องละ 1-2 บาทนั้น เนื่องจากนมถั่วเหลืองเป็นสินค้าทางเลือก ไม่ใช่สินค้าควบคุมที่ต้องขออนุญาต แต่จะต้องกำหนดราคาให้สอดคล้องตามต้นทุนไม่ให้สูงเกินจริง ซึ่งกรมฯได้ประสานขอดูโครงสร้างต้นทุนว่าอัตราที่ปรับเหมาะสมสอดคล้องกับต้นทุนหรือไม่
นางสาวรัชดา กล่าวต่อว่า ขณะนี้มีสินค้าและบริการควบคุมจำนวน 56 รายการ ซึ่งรองนายกฯจุรินทร์ ได้สั่งการให้ติดตามการปรับเปลี่ยนราคาอย่างใกล้ชิด โดยระบบของกรมการค้าภายใน ได้กำหนดแนวทางไว้ คือ สินค้าและบริการที่มีความอ่อนไหวเป็นพิเศษ เช่น เนื้อหมูชำแหละ ไก่สด น้ำมันพืช จะมีการติดตามราคาและภาวะทั้งในประเทศ และต่างประเทศเป็นประจำทุกวัน พร้อมทั้งให้เจ้าหน้าที่สำนักตรวจสอบและปฏิบัติการตรวจสอบราคาจำหน่ายเข้มงวดและต่อเนื่อง ส่วนสินค้าสินค้าและบริการที่ต้องติดตามภาวะและสถานการณ์อย่างใกล้ชิดเป็นพิเศษสัปดาห์ละ 2 ครั้ง เช่น สบู่ น้ำยาล้างจาน อาหารปรุงสำเร็จ นมผง กระดาษชำระ ซึ่งหากตรวจพบภาวะวิกฤตทางกรมอาจกำหนดมาตรการเพิ่มเติม ทั้งการกำหนดสินค้าและบริการควบคุมเพิ่มเติม ควบคุมราคาขาย กำหนดให้ปันส่วน เป็นต้น มากไปกว่านั้น สินค้าอุปโภคบริโภคจำเป็น เช่น แชมพู สบู่เหลว หากจะมีการเปลี่ยนขนาดบรรจุ เปลี่ยนสูตร หรือเปลี่ยนกลิ่น เพื่อวางจำหน่ายใหม่ ผู้ประกอบการต้องแจ้งมายังกรมการค้าภายในให้ทราบทุกครั้งก่อนจะนำไปวางจำหน่ายไม่เช่นนั้นถือว่ามีความผิดตามระเบียบของกรมฯ
วันอาทิตย์ที่ 29 มกราคม 2566
29/01/2566
ส่วนราชการทยอยออกแนวปฏิบัติรับ พ.ร.บ.การปฏิบัติราชการทางอิเล็กทรอนิกส์ เพื่ออำนวยความสะดวกประชาชน ล่าสุดถึงคิวกรมที่ดินกำหนดวิธีแสดงใบอนุญาต 3 วิธี
ส่วนราชการทยอยออกแนวปฏิบัติรับ พ.ร.บ.การปฏิบัติราชการทางอิเล็กทรอนิกส์ เพื่ออำนวยความสะดวกประชาชน ล่าสุดถึงคิวกรมที่ดินกำหนดวิธีแสดงใบอนุญาต 3 วิธี โชว์ภาพผ่านอุปกรณ์อิเล็กทรอนิกส์ คิวอาร์โคด และบนแอปพลิเคชันหรือเว็บไซต์
วันที่ 29 มกราคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่พระราชบัญญัติ (พ.ร.บ.) การปฏิบัติราชการทางอิเล็กทรอนิกส์ พ.ศ. 2565 ซึ่งเป็นกฎหมายกลางให้หน่วยงานต่างๆ กำหนดวิธีให้บริการแก่ประชาชนตามภารกิจด้วยวิธีการทางอิเล็กทรอนิกส์ มีผลบังคับตั้งแต่วันที่ 10 ม.ค. 66 เป็นต้นมา ส่วนราชการได้ทยอยเปิดบริการด้วยวิธีทางอิเล็กทรอนิกส์แล้ว เช่น กรมการปกครอง ได้เปิดให้บริการบัตรประชาชนดิจิทัล (Digital ID) ผ่านแอปพลิเคชัน D.DOPA
ล่าสุด กรมที่ดิน ได้ออกประกาศ เรื่อง วิธีการแสดงใบอนุญาตโดยวิธีการทางอิเล็กทรอนิกส์ พ.ศ. 2566 เพื่อให้เป็นไปตามมาตรา 13(1) พ.ร.บ.การปฏิบัติราชการทางอิเล็กทรอนิกส์ฯ ที่บัญญัติว่าในกรณีที่กฎหมายกำหนดให้ผู้รับอนุญาตต้องแสดงใบอนุญาตไว้ในที่เปิดเผย ให้เป็นสิทธิของผู้รับอนุญาตที่จะแสดงใบอนุญาตนั้นโดยวิธีการทางอิเล็กทรอนิกส์ก็ได้ด้วย โดยประกาศฯ มีผลตั้งแต่วันที่ 27 ม.ค. 66 เป็นต้นไป
น.ส.ไตรศุลี กล่าวว่า ประกาศฯ ได้กำหนดวิธีการแสดงใบอนุญาตตามกฎหมายในความรับผิดชอบของกรมที่ดิน โดยวิธีการทางอิเล็กทรอนิกส์ ประกอบด้วย ใบอนุญาตตามความในมาตรา 9 แห่งประมวลกฎหมายที่ดิน (ใบอนุญาตดูดทราย), ใบอนุญาตจัดตั้งสำนักงานช่างรังวัดเอกชน ตามกฎหมายว่าด้วยช่างรังวัดเอกชน, ใบอนุญาตให้ทำการจัดสรรที่ดิน ตามกฎหมายว่าด้วยการจัดสรรที่ดิน และใบแทนใบอนุญาตข้างต้น
ทั้งนี้ ผู้รับอนุญาตสามารถเลือกแสดงใบอนุญาตอย่างหนึ่งอย่างใดใน 3 วิธี ดังนี้ 1.แสดงเป็นภาพผ่านอุปกรณ์อิเล็กทรอนิกส์ 2.แสดงเป็นคิวอาร์โคดที่อุปกรณ์อิเล็กทรอนิกส์สามารถสแกนเพื่อเข้าถึงใบอนุญาตที่เป็นเอกสารอิเล็กทรอนิกส์หรือภาพทางอิเล็กทรอนิกส์ของใบอนุญาต และ 3.แสดงข้อมูลผ่านแอปพลิเคชันหรือเว็บไซต์ของผู้รับอนุญาต
น.ส.ไตรศุลี กล่าวว่า การแสดงใบอนุญาตโดยวิธีการทางอิเล็กทรอนิกส์จะต้องมีขนาดของภาพและความละเอียดที่ชัดเจนเพียงพอ แสดงให้เห็นข้อมูลอันเป็นสาระสำคัญของใบอนุญาตได้ครบถ้วน และเมื่อได้เลือกแสดงใบอนุญาตโดยวิธีการทางอิเล็กทรอนิกส์อย่างใดอย่างหนึ่งใน 3 วิธีดังกล่าวแล้ว ผู้รับใบอนุญาตไม่ต้องแสดงใบอนุญาตไว้โดยเปิดเผยตลอดเวลา ณ สถานที่ประกอบกิจการอีก แต่ต้องสามารถแสดงต่อเจ้าพนักงานหรือพนักงานเจ้าหน้าที่ได้ตลอดเวลา เมื่อมีการตรวจสอบ
ทั้งนี้ ผู้ที่สนใจสามารถอ่านประกาศกรมที่ดิน เรื่อง วิธีการแสดงใบอนุญาตโดยวิธีการทางอิเล็กทรอนิกส์ พ.ศ. 2566 ได้ที่ https://bit.ly/3JjjEV7
วันอาทิตย์ที่ 29 มกราคม 2566
29/01/2566
โฆษกรัฐบาลย้ำ รัฐบาลให้ความสำคัญกำหนดทรัพยากรน้ำเป็นวาระแห่งชาติ ส่งผลเกิด 44 โครงการสำคัญระดับประเทศ พร้อมกำหนดมาตรการรองรับฤดูฝน ฤดูแล้ง
โฆษกรัฐบาลย้ำ รัฐบาลให้ความสำคัญกำหนดทรัพยากรน้ำเป็นวาระแห่งชาติ ส่งผลเกิด 44 โครงการสำคัญระดับประเทศ พร้อมกำหนดมาตรการรองรับฤดูฝน ฤดูแล้ง ทำให้ปี 64/65 ไม่มีการประกาศพื้นที่ประสบภัยแล้ง
วันที่ 29 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลโดย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับทรัพยากรน้ำและกำหนดให้เป็นวาระแห่งชาติ โดยมีการกำหนดนโยบายวางแผนการบริการจัดการทรัพยากรน้ำของประเทศอย่างเป็นระบบครบวงจร ทำให้การขับเคลื่อนการบูรณาการการบริหารจัดการน้ำของภาครัฐในปัจจุบันมีความก้าวหน้าเป็นอย่างมากและมีผลงานเป็นที่ประจักษ์หลายด้าน ทั้งการตั้งสำนักงานทรัพยากรน้ำแห่งชาติ (สทนช.) เมื่อวันที่ 25 ตุลาคม 2560 เพื่อเป็นองค์กรกลางด้านน้ำ มีภารกิจครอบคลุมการบริหารจัดการน้ำทั้งระบบ และขับเคลื่อนการบริหารจัดการทรัพยากรน้ำภายใต้ พ.ร.บ.ทรัพยากรน้ำ พ.ศ. 2561 และแผนแม่บททรัพยากรน้ำ 20 ปี ด้วยเทคโนโลยีสารสนเทศที่ทันสมัย พร้อมกับการยกระดับองค์ความรู้ผ่านทางความร่วมมือระหว่างประเทศ รวมไปถึงการปรับปรุงแผนแม่บทน้ำ การขับเคลื่อนโครงการสำคัญระดับประเทศโดยผลักดันสู่คณะกรรมการทรัพยากรน้ำแห่งชาติ หรือ กนช. ถึง 44 โครงการ การกำหนดมาตรการรองรับฤดูฝน ฤดูแล้ง การจัดทำกฎหมายลำดับรองที่แล้วเสร็จไป 25 ฉบับ การจัดตั้งคณะกรรมการลุ่มน้ำ การก่อตั้งองค์กรผู้ใช้น้ำ การจัดทำผังน้ำเสร็จไป 8 ลุ่มน้ำ เช่น ผังน้ำลุ่มน้ำชี มูล เจ้าพระยา และท่าจีน และอยู่ระหว่างดำเนินการอีก 6 โครงการ เช่น ผังน้ำลุ่มน้ำภาคใต้ฝั่งตะวันออกตอนบน การทำแอปพลิเคชันต่าง ๆ เช่น Thai water plan (TWP), Thai Water Assessment (TWA), National Thai water เป็นต้น
นายอนุชาฯ กล่าวย้ำว่า นอกจากนี้ยังมีการดำเนินการซึ่งมีความก้าวหน้าที่ใกล้เข้าสู่ความสำเร็จในหลายด้าน ทั้งด้านแผน เช่น ปรับปรุงกรอบแนวทางและค่าเป้าหมายแผนแม่บทน้ำ 20 ปี เพื่อรองรับการเปลี่ยนแปลงสภาพภูมิอากาศและการใช้ธรรมชาติเป็นฐาน ซึ่งแผนแม่บทที่ได้มาจะขยายผลไปในแผนแม่บทลุ่มน้ำที่จะเชื่อมโยงระดับพื้นที่ไปสู่แผนปฏิบัติการ ด้านบูรณาการจัดการน้ำ เช่น ใช้การบริหารจัดการน้ำแบบกลุ่มภูมิภาคและลุ่มน้ำ รวมถึงเน้นการป้องกันเชิงรุก ซึ่งการขับเคลื่อนมาตรการฤดูแล้ง ปี 64/65 ส่งผลให้มีการเพาะปลูกเกินแผนเพียง 1.69 ล้านไร่ เมื่อเทียบกับฤดูแล้ง ปี 63/64 ที่มีการเพาะปลูกเกินแผนมากกว่า 4.3 ล้านไร่ มูลค่าความเสียหายน้อยลง รวมถึงการป้องกันพื้นที่เศรษฐกิจได้อย่างมีประสิทธิภาพ โดยปี 64/65 ไม่มีการประกาศพื้นที่ประสบภัยแล้ง
“ภายใต้ความท้าทายของสภาพภูมิอากาศที่เปลี่ยนแปลง รัฐบาลได้มีการติดตามสถานการณ์น้ำอย่างใกล้ชิดและมีความห่วงใยผลกระทบที่เกิดขึ้นกับประชาชน โดยเฉพาะสถานการณ์ปัจจุบันซึ่งยังคงมีน้ำท่วมขังในหลายพื้นที่นั้น นายกรัฐมนตรีก็ได้สั่งการให้ทุกหน่วยงานเร่งดำเนินการระบายน้ำให้กลับสู่สภาวะปกติโดยเร็ว พร้อมทั้งให้ความช่วยเหลือ ฟื้นฟู เยียวยา ประชาชนที่ได้รับผลกระทบอย่างเต็มที่ รวมทั้งให้ดำเนินการตาม 13 มาตรการรับมือฤดูฝน เพื่อเตรียมการเข้าสู่ฤดูฝนของพื้นที่ภาคใต้ด้วย อย่างไรก็ตามแม้ว่าปีนี้จะมีปริมาณน้ำต้นทุนมากในทุกพื้นที่ และมีโอกาสเสี่ยงขาดแคลนน้ำน้อย นายกรัฐมนตรีก็ได้กำชับให้ทุกหน่วยงานดำเนินการตาม 10 มาตรการรองรับฤดูแล้ง ตามที่ กนช. ได้เห็นชอบแล้วอย่างเคร่งครัดอีกด้วย” นายอนุชาฯ กล่าว
วันเสาร์ที่ 28 มกราคม 2566
28/01/2566
ปลัดฯ ณัฐพล นำคณะลงพื้นที่ศูนย์ DIPROM MICE CENTER จ. ลำปาง พร้อมดันเป็นศูนย์กลางการจัดงานและการประชุมนานาชาติภาคเหนือ
ปลัดฯ ณัฐพล นำคณะลงพื้นที่ศูนย์ DIPROM MICE CENTER จ. ลำปาง พร้อมดันเป็นศูนย์กลางการจัดงานและการประชุมนานาชาติภาคเหนือ
จังหวัดลำปาง : เมื่อวันที่ 27 มกราคม 2566 เวลา 13.30 น. ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมขับเคลื่อนนโยบายกระทรวงอุตสาหกรรมและแนวทางการบูรณาการงานของหน่วยงานในพื้นที่ พร้อมเยี่ยมชมศูนย์ประชุมและแสดงสินค้าอุตสาหกรรมภาคเหนือ (DIPROM MICE CENTER) อำเภอเกาะคา จังหวัดลำปาง โดยมีนางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายสุภชัย ไวยาวัจมัย อุตสาหกรรมจังหวัดลำปาง นางพัชรี ใบยา อุตสาหกรรมจังหวัดเชียงใหม่ นางจันทนา ไวยาวัจมัย อุตสาหกรรมจังหวัดลำพูน นายสุรพล ปลื้มใจ ผู้อำนวยการศูนย์ส่งเสริมอุตสาหกรรมภาคที่ 1 จังหวัดเชียงใหม่ และนายสกล สุพรรณบรรจง ประธานหอการค้าจังหวัดลำปาง และผู้บริหารกระทรวงอุตสาหกรรม เข้าร่วมการประชุม โดยมีนายกิตติโชติ ศุภกำเนิด ผู้อำนวยการศูนย์วิจัยและพัฒนาวัสดุอุตสาหกรรมสร้างสรรค์ กรมส่งเสริมอุตสาหกรรม และเจ้าหน้าที่ ให้การต้อนรับและนำเรียนการดำเนินงานของ DIPROM MICE CENTER
โดยปลัดกระทรวงอุตสาหกรรม ได้มอบนโยบายถึงการใช้พื้นที่ของศูนย์ DIPROM MICE CENTER ให้เกิดประโยชน์สูงสุด ด้วยการบูรณาการจากหน่วยงานภายในและภายนอกเพื่อให้เกิดกิจกรรมอย่างต่อเนื่อง อาทิ การจัดอบรมสัมมนา การจัดนิทรรศการ การจัดงานแสดงสินค้า กิจกรรมการศึกษาดูงาน และกิจกรรมสันทนาการต่าง ๆ เป็นต้น นอกจากนี้ รสอ.รก.รปอ. ได้มีข้อแนะนำให้สำนักงานอุตสาหกรรมจังหวัดลำปาง จังหวัดลำพูน จังหวัดเชียงใหม่ ศูนย์วิจัยและพัฒนาวัสดุอุตสาหกรรมสร้างสรรค์ และศูนย์ส่งเสริมอุตสาหกรรมภาคที่ 1 บูรณาการการทำงานร่วมกันเพื่อดำเนินการจัดทำแผนงานหรือปฏิทินการจัดกิจกรรมภายในศูนย์ DIPROM MICE CENTER ให้เหมาะสมกับฤดูกาลของจังหวัด เชื่อมโยงสู่การพัฒนากลุ่มท่องเที่ยวอารยธรรมล้านนา เพื่อให้เป็นศูนย์กลางการประชุมระดับชาติและการจัดงานขนาดเล็กในพื้นที่ภาคเหนือ รวมถึงพัฒนากิจกรรมและบริการให้อยู่ในรูปแบบการท่องเที่ยวเชิงสร้างสรรค์ ส่วนทางด้านประธานหอการค้าจังหวัดลำปาง ได้เสนอแนะให้ใช้พื้นที่ศูนย์ฯ จัดกิจกรรม E-Sport หรือ กีฬาอิเล็กทรอนิกส์ ทางภาคเหนือ เพื่อส่งเสริมให้เยาวชนในพื้นที่ได้มีเวทีแลกเปลี่ยนความรู้สู่การพัฒนาทักษะให้ดียิ่งขึ้นต่อไป
นอกจากนี้ ผู้อำนวยการศูนย์วิจัยและพัฒนาวัสดุอุตสาหกรรมสร้างสรรค์ ได้รายงานผลการดำเนินงานของศูนยวิจัยฯ เช่น โครงสร้างบุคลากร งบประมาณ ตัวชี้วัด แผนการดำเนินงานในปี 2566 และคำของบประมาณปี 2567 นอกจากนี้ได้รายงานความคืบหน้าการดำเนินโครงการพัฒนาอาชีพเสริมเพิ่มรายได้ให้ชุมชนดีพร้อม ซึ่งมีผลการดำเนินการเป็นไปตามเป้าหมาย
หลังจากนั้น ปลัดกระทรวงอุตสาหกรรม พร้อมคณะ ได้ตรวจเยี่ยมสำนักงานอุตสาหกรรมจังหวัดลำปาง และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดลำปาง เพื่อรับฟังการดำเนินงานและให้กำลังใจบุคลากรทุกระดับ เพื่อสร้างขวัญและกำลังใจในการปฏิบัติงานให้มีประสิทธิภาพยิ่งขึ้นต่อไป
วันอาทิตย์ที่ 29 มกราคม 2566
29/01/2566
รัฐมนตรีว่าการกระทรวงยุติธรรม โชว์ ดูแลผู้ต้องขังดีเยี่ยม เล็งเดินหน้าตั้งนิคมอุตสาหกรรมราชทัณฑ์ 4 ภาค หางานให้ผู้ต้องขัง 2 หมื่นคน
รัฐมนตรีว่าการกระทรวงยุติธรรม โชว์ ดูแลผู้ต้องขังดีเยี่ยม เล็งเดินหน้าตั้งนิคมอุตสาหกรรมราชทัณฑ์ 4 ภาค หางานให้ผู้ต้องขัง 2 หมื่นคน หวังลดการกลับไปทำผิดซ้ำ ชี้ เปิดโอกาสนักโทษหารายได้เฉลี่ย 8,000 บาท ดูแลตัวเอง-ครอบครัว
วันที่ 29 มกราคม 2566 นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยถึงความคืบหน้าโครงการนิคมอุตสาหกรรมราชทัณฑ์ว่า กรมราชทัณฑ์ ได้รายงานความคืบหน้าการขับเคลื่อนนิคมอุตสาหกรรมราชทัณฑ์ ในระยะที่ 2 หลังในระยะแรกได้ผลักดันจัดตั้งนิคมอุตสาหกรรมทรัพย์สาคร ที่จังหวัดสมุทรสาคร เรียบร้อยแล้ว เพื่อให้ผู้ต้องขังมีงานทำ และมีอาชีพหลังพ้นโทษ ทำให้มีการศึกษาแนวทางจัดตั้งนิคมอุตสาหกรรมราชทัณฑ์ เพื่อรองรับผู้ต้องขัง 4 ภาค โดยภาคเหนือ กำหนดไว้ที่จังหวัดลำพูน ภาคอีสาน จังหวัดนครราชสีมา และภาคใต้ จังหวัดสงขลา
นายสมศักดิ์ กล่าวอีกว่า ผลการศึกษาวิจัยของมหาวิทยาลัยธรรมศาสตร์ ในเรื่องนี้ พบว่า เป็นโครงการที่คุ้มค่าการลงทุนในระยะยาว เพราะไม่เป็นภาระภาครัฐ และไม่ก่อหนี้ให้เกิดผลกระทบต่อวินัยการเงินการคลังของรัฐ เนื่องจากนิคมอุตสาหกรรมราชทัณฑ์ 1 แห่ง จะสามารถรองรับแรงงานได้ถึง 1 หมื่นคน แต่จะใช้รองรับแรงงานผู้ต้องขังแห่งละ 5,000 คน ที่เหลือให้เกิดการจ้างงานคนในพื้นที่ ซึ่งหากทำ 4 ภาค ก็จะรองรับแรงงานผู้ต้องขังได้ถึง 20,000 คน จะช่วยทำให้รัฐบาล ไม่ต้องเสียงบประมาณในการสร้างเรือนจำเพิ่ม เพราะเรือนจำ 1 แห่ง จะรองรับผู้ต้องขังได้ 2-3 พันคน โดยใช้งบประมาณสร้างแห่งละ 1,600 ล้านบาท ดังนั้น นิคมอุสาหกรรมราชทัณฑ์ จำนวน 4 แห่ง ก็จะช่วยให้ไม่ต้องสร้างเรือนจำเพิ่มถึง 7 แห่ง ประหยัดงบประมาณได้ถึง 11,200 ล้านบาท
“นอกจากไม่ต้องเสียเงินสร้างเรือนจำเพิ่มแล้ว ยังสามารถประหยัดงบประมาณ ในการดูแลผู้ต้องขังได้อีกด้วย ทั้งค่าอาหาร เครื่องนุ่งห่ม ของใช้จำเป็น สบู่ ยาสีฟัน ผ้าอนามัย เฉลี่ยคนละ 22,000 บาทต่อปี ซึ่งถ้าออกไปทำงาน 2 หมื่นคน ก็จะช่วยประหยัดค่าใช้จ่ายได้ถึง 440 ล้านบาทต่อปี รวมถึงในนิคมอุตสาหกรรมฯ จะทำให้ผู้ต้องขัง ที่ได้รับการพักโทษ สามารถดูแลตัวเองและครอบครัวได้ เนื่องจากจะมีรายได้เฉลี่ยคนละ 8,000 บาทต่อเดือน ขณะเดียวกัน ที่ผ่านมา กรมราชทัณฑ์ มักจะเจอปัญหาผู้พ้นโทษ กลับมากระทำผิดซ้ำในรอบ 3 ปี เฉลี่ยถึง 35% เพราะสาเหตุหลักไม่มีอาชีพ ดังนั้น โครงการนี้ จะเป็นกลไกสำคัญในการดูแลผู้ต้องขัง จนสามารถกลับเข้าสู่สังคมได้อย่างแข็งแรง มีอาชีพเลี้ยงดูตัวเองและครอบครัว ซึ่งจะช่วยลดการกลับเข้าวงจรทำผิดแบบเดิมๆได้ เพราะจากการเปิดให้ผู้ต้องขังใกล้พ้นโทษ ได้ทดลองทำงานจำนวน 482 คน พบมีผู้ผิดเงื่อนไขเพียง 36 ราย ซึ่งถือว่า เป็นตัวเลขที่น้อยลง เมื่อผู้ต้องขังมีงานทำเป็นหลักแหล่ง” รมว.ยุติธรรม กล่าว
วันอาทิตย์ที่ 29 มกราคม 2566
29/01/2566
"ทิพานัน" เผย “พล.อ.ประยุทธ์”เดินหน้าโครงการรถไฟความเร็วสูงเชื่อมสามสนามบินภายใน6ปี เชื่อมกทม.สู่ อีอีซี ผ่าน 5 จังหวัด ยกระดับการเดินทางทันสมัย ไร้รอยต่อ
"ทิพานัน" เผย “พล.อ.ประยุทธ์”เดินหน้าโครงการรถไฟความเร็วสูงเชื่อมสามสนามบินภายใน6ปี เชื่อมกทม.สู่ อีอีซี ผ่าน 5 จังหวัด ยกระดับการเดินทางทันสมัย ไร้รอยต่อ ดึงดูดนักลงทุน จ้างงานเพิ่มแสนตำแหน่ง เชื่อมต่อภูมิภาคอาเซียน
วันที่ 29 มกราคม 2566น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า รัฐบาลภายใต้การนำของพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เร่งขับเคลื่อนโครงสร้างพื้นฐานเพื่อขจัดอุปสรรคในการพัฒนาประเทศ ทำให้ประชาชนได้เห็นถึงโครงการก่อสร้างระบบคมนาคมมีการพัฒนาไปแบบก้าวกระโดด มีการก่อสร้างโครงการรถไฟฟ้าหลายสายในกรุงเทพฯและปริมณฑล ยกระดับการเดินทางทั้งถนน ราง เรือและอากาศ ทั้งนี้ในฐานะที่พล.อ.ประยุทธ์ จันทร์โอชา นายกรัฐมนตรีและรมว.กลาโหม ในฐานะประธานคณะกรรมการนโยบายเขตพัฒนาพิเศษภาคตะวันออก(กพอ.) ได้เร่งผลักดันโครงการรถไฟความเร็วสูงเชื่อมสามสนามบิน คือสนามบินดอนเมือง - สุวรรณภูมิ – อู่ตะเภา เพื่อยกระดับการเดินทางให้ทันสมัย สะดวก รวดเร็ว ไร้รอยต่อ
น.ส.ทิพานัน กล่าวว่า สำหรับโครงการรถไฟความเร็วสูงเชื่อมสามสนามบิน ช่วงดอนเมือง-สุวรรณภูมิ-อู่ตะเภา ระยะทาง 220 กม. วงเงิน 224,544 ล้านบาท มีการรถไฟแห่งประเทศไทย (รฟท.) และสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) เป็นหน่วยงานเจ้าของโครงการ ร่วมลงทุนกับภาคเอกชน เมื่อสิ้นสุดสัญญาสัมปทาน 50ปี ทรัพย์สินทั้งหมดมูลค่ากว่า 3 แสนล้านบาทจะตกเป็นของรัฐ ใช้โครงสร้างและแนวเส้นทางการเดินรถเดิมของระบบรถไฟฟ้าขนส่งมวลชนแอร์พอร์ตลิงค์ (Airport Rail Link) ที่เปิดให้บริการอยู่ในปัจจุบัน โดยจะก่อสร้างทางรถไฟขนาด 1.435 เมตร (Standard Gauge) ส่วนต่อขยาย 2 ช่วงจากสถานีพญาไท ไปยังสนามบินดอนเมือง และจากสถานีลาดกระบังไปยังสนามบินอู่ตะเภา พร้อมเชื่อมเข้าออกสนามบิน โดยใช้เขตทางเดิมของการรถไฟฯ เป็นส่วนใหญ่ ซึ่งรถไฟความเร็วสูงมีความเร็วสูงสุด 250 กิโลเมตร/ชั่วโมง เชื่อมกรุงเทพฯ กับในเขตพัฒนาพิเศษภาคตะวันออก หรือ อีอีซี ภายในระยะเวลาไม่เกิน 60 นาที แนวเส้นทางโครงการผ่านพื้นที่ 5 จังหวัด ได้แก่ กรุงเทพฯ สมุทรปราการ ชลบุรี ระยอง และฉะเชิงเทรา ประกอบด้วย 9 สถานี ได้แก่ สถานีดอนเมือง สถานีบางซื่อ สถานีมักกะสัน สถานีสุวรรณภูมิ สถานีฉะเชิงเทรา สถานีชลบุรี สถานีศรีราชา สถานีพัทยา สถานีอู่ตะเภา
รองโฆษกประจำสำนักนายกรัฐมนตรี กล่าวว่า ทั้งนี้ความคืบหน้าล่าสุด งานส่งมอบพื้นที่ช่วงนอกเมือง สุวรรณภูมิ -อู่ตะเภา ให้เอกชน ตั้งแต่เดือนมิถุนายน 2565 พร้อมเดินหน้าก่อสร้างแล้ว ส่วนงานส่งมอบพื้นที่ในเมือง ช่วงดอนเมือง -พญาไท มีความคืบหน้าแล้ว 73.75 % เตรียมส่งมอบให้เอกชนภายในเดือนตุลาคม 2566 คาดว่าจะแล้วเสร็จทั้งหมดภายในปี 2572
“พล.อ.ประยุทธ์ผลักดันโครงการนี้ เนื่องจากเล็งเห็นประโยชน์ ที่จะตามมาที่ไม่ใช่เพียงระบบรางเชื่อมเชื่อม 3 สนามบิน และเป็นโครงสร้างพื้นฐานหลักใน EEC เท่านั้น แต่ยังมีประโยชน์ที่ตามมาอีกมาก เช่น การเดินทางที่สะดวกทันมัยจะดึงดูดนักลงทุนต่างชาติให้เข้ามาลงทุนในไทยมากขึ้น การจ้างงานในอุตสาหกรรมต่อเนื่องกว่า 1 แสนตำแหน่ง เกิดเมืองใหม่ที่เป็นเมืองอัจฉริยะ หรือ smart city ตามสองข้างทางที่รถไฟความเร็วสูงวิ่งผ่าน สามารถเชื่อมต่อภูมิภาคอาเซียนได้ พาประเทศพัฒนาเศรษฐกิจให้แข็งแกร่งและยั่งยืน โดยพล.อ.ประยุทธ์ ได้ย้ำให้โครงการดำเนินการอย่างโปร่งใส และรัดกุม เพื่อประโยชน์สูงสุดของประชชนและประเทศชาติ”รองโฆษกประจำสำนักนายกรัฐมนตรี ระบุ
วันอาทิตย์ที่ 29 มกราคม 2566
“สาธิต” ลุยต่อ เสริมศักยภาพ “อสม. ระยอง” อำเภอแกลง และ อำเภอบ้านค่าย
รัฐมนตรีช่วยว่าการกระทรวงสาธารณสุข เปิดประชุมพัฒนาศักยภาพ อสม. ในการเฝ้าระวัง ป้องกันและควบคุมโรคโควิด 19 ในชุมชน จ.ระยอง เพิ่มเติมอีก 2 อำเภอ เพื่อฟื้นฟูความรู้และยกระดับเป็น อสม.หมอประจำบ้าน พร้อมย้ำให้ยึดอุดมการณ์จิตอาสา ร่วมดูแลผู้สูงอายุตาม
รัฐมนตรีช่วยว่าการกระทรวงสาธารณสุข เปิดประชุมพัฒนาศักยภาพ อสม. ในการเฝ้าระวัง ป้องกันและควบคุมโรคโควิด 19 ในชุมชน จ.ระยอง เพิ่มเติมอีก 2 อำเภอ เพื่อฟื้นฟูความรู้และยกระดับเป็น อสม.หมอประจำบ้าน พร้อมย้ำให้ยึดอุดมการณ์จิตอาสา ร่วมดูแลผู้สูงอายุตามนโยบาย และเร่งเชิญชวนประชาชนฉีดวัคซีนให้ครบ 4 เข็ม เพื่อเสริมภูมิคุ้มกัน
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เปิดการประชุมแลกเปลี่ยนเรียนรู้และพัฒนาศักยภาพ อสม.ในการเฝ้าระวัง ป้องกัน และควบคุมโรคโควิด19 ในชุมชน จังหวัดระยอง ปี 2566 เพิ่มเติมอีก 2 อำเภอ 1,800 คน ได้แก่ อสม.อำเภอแกลง จำนวน 800 คน ในวันที่ 28 มกราคม 2566 ณ ที่ว่าการอำเภอแกลง และ อสม.อำเภอบ้านค่าย จำนวน 1,000 คน ในวันที่ 29 มกราคม 2566 ณ ศาลาโดมเขียว ตำบลชากบกอำเภอบ้านค่าย โดยมี นายสมศักดิ์ พะเนียงทอง ที่ปรึกษารัฐมนตรีช่วยว่าการกระทรวงสาธารณสุข นพ.สุเทพ เพชรมากผู้ตรวจราชการกระทรวงสาธารณสุข เขตสุขภาพที่6 นพ.สุนทร เหรียญภูมิการกิจ นายแพทย์สาธารณสุขจังหวัดระยองนพ.ประดิษฐ์ ปฐวีศรีสุธา รองนายแพทย์สาธารณสุขจังหวัดระยอง นายเริงชัย สุขสิลา รองนายแพทย์สาธารณสุขจังหวัดระยอง ผอ.โรงพยาบาล คณะผู้บริหาร และองค์กรปกครองส่วนท้องถิ่น ให้การต้อนรับ
ดร.สาธิต กล่าวว่า กระทรวงสาธารณสุขมีนโยบายให้คนไทยทุกคนมีหมอประจำตัว3 คน ซึ่ง อสม.จะเป็นหมอคนแรก คือ หมอประจำบ้าน ที่เป็นกลไกสำคัญเชื่อมต่อการทำงานกับหมอสาธารณสุข และหมอครอบครัว การให้ความรู้ด้านวิชาการ เพิ่มพูนทักษะการปฏิบัติงานอย่างสม่ำเสมอ จึงเป็นสิ่งจำเป็นที่จะช่วยให้ อสม.สามารถจัดการปัญหาสุขภาพของประชาชน ร่วมกับทีมหมอครอบครัวและเครือข่ายสุขภาพได้อย่างมีประสิทธิภาพ โดยขอให้ยึดอุดมการณ์จิตอาสา ทำงานอย่างเต็มที่ ดูแลตัวเองให้มีสุขภาพกายและใจที่แข็งแรง อีกทั้งดำเนินงานตามนโยบายปีแห่งสุขภาพสูงวัยไทยร่วมดูแลคัดกรองสุขภาพผู้สูงอายุ มุ่งสู่เป้าหมาย 10 ล้านคนทั่วประเทศ ตลอดจนช่วยกันเร่งกระตุ้นเชิญชวนประชาชนเสริมภูมิคุ้มกันโรคโควิด 19 ให้มากยิ่งขึ้น โดยเฉพาะการฉีดวัคซีนให้ครบ 4 เข็ม เพื่อช่วยลดการป่วยหนักและการเสียชีวิต
สำหรับการประชุมแลกเปลี่ยนเรียนรู้และพัฒนาศักยภาพ อสม.ฯ จังหวัดระยอง กำหนดจัดให้ครบทั้ง8 อำเภอ รวม 5,000 คน ภายในเดือนกุมภาพันธ์ 2566 นี้ ได้แก่ ครั้งที่ 1 อสม.อำเภอเมืองระยอง จำนวน 1,200 คนวันที่ 14 มกราคม 2566 ครั้งที่ 2 อสม.อำเภอแกลง จำนวน 800 คน วันที่ 28 มกราคม 2566 ครั้งที่ 3อสม.อำเภอบ้านค่าย จำนวน1,000 คน วันที่ 29 มกราคม 2566 ครั้งที่ 4 อสม.อำเภอนิคมพัฒนาและอำเภอบ้านฉางจำนวน 800 คน วันที่ 5 กุมภาพันธ์ 2566 ครั้งที่ 5 อสม.อำเภอวังจันทร์และอำเภอเขาชะเมา จำนวน 700 คน วันที่ 12 กุมภาพันธ์ 2566 และครั้งที่ 6 อสม.อำเภอปลวกแดง จำนวน 500 คน วันที่ 19 กุมภาพันธ์ 2566 กิจกรรมภายในงาน ประกอบด้วย การบรรยายและการออกบูธของสมาคม ฌกส.อสม.แห่งประเทศไทย การบรรยายการดำเนินงานของ อสม. และการให้ความรู้กับประชาชนในพื้นที่ ด้านการเฝ้าระวังป้องกันและควบคุมโรคโควิด 19 และการดูแลผู้สูงอายุ เป็นต้น
***************************** 29 มกราคม 2566
วันอาทิตย์ที่ 29 มกราคม 2566
29/01/2566
โฆษกรัฐบาลเผย นายกฯ ปลื้ม “เชียงใหม่” ติดอันดับเมืองที่มีความปลอดภัยมากที่สุดในอาเซียน และเป็นอันดับที่ 32 ของโลก จากการจัดอันดับของเว็บไซต์ Numbeo
โฆษกรัฐบาลเผย นายกฯ ปลื้ม “เชียงใหม่” ติดอันดับเมืองที่มีความปลอดภัยมากที่สุดในอาเซียน และเป็นอันดับที่ 32 ของโลก จากการจัดอันดับของเว็บไซต์ Numbeo
วันที่ 29 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ต่อกรณีการจัดอันดับของเว็บไซต์ Numbeo ซึ่งเป็นเว็บไซต์ด้านการวิจัยและเป็นฐานข้อมูลด้านคุณภาพชีวิตขนาดใหญ่ (ที่มา: Crime Index and Safety Index by City 2023 (numbeo.com)) จังหวัดเชียงใหม่ของไทย ได้รับการจัดอันดับให้เป็นเมืองที่มีความปลอดภัยสูงเป็นอันดับที่ 32 ของโลก และนับเป็นอันดับที่ 1 ในภูมิภาคเอเชียตะวันออกเฉียงใต้ (อาเซียน)
ในส่วนนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบการจัดอันดับดังกล่าว พร้อมทั้งขอบคุณไปยังทุกหน่วยงานที่เกี่ยวข้องที่บูรณาการการทำงานร่วมกันสอดส่องดูแลด้านความปลอดภัยแก่ประชาชนอย่างเข้มงวด จริงจัง เห็นเป็นผลสำเร็จ สร้างความเชื่อมั่นและชื่อเสียงที่ดีแก่ประเทศไทย
โฆษกประจำสำนักนายกรัฐมนตรี กล่าวเพิ่มเติมว่า เว็บไซต์ Numbeo ได้จัดทำดัชนีอาชญากรรม (Crime Index) และดัชนีความปลอดภัย (Safety Index) ประจำปี 2566 (ครั้งที่ 1) จำนวน 416 เมืองทั่วโลก โดยจังหวัดเชียงใหม่ มีคะแนนดัชนีอาชญากรรมอยู่ที่ 24.5 คะแนน ซึ่งอยู่ในระดับต่ำ (เกณฑ์ระหว่าง 20 – 40 คะแนน) และมีคะแนนดัชนีความปลอดภัยสูงอยู่ที่ 75.5 คะแนน ทำให้จังหวัดเชียงใหม่ได้รับการจัดอันดับเป็นเมืองที่มีความปลอดภัย อันดับที่ 32 ของโลก และเป็นอันดับที่ 1 ของอาเซียน ขณะที่กรุงเทพมหานคร ได้อันดับที่ 170 ของโลก อันดับที่ 7 ของอาเซียน ด้วยคะแนนดัชนีอาชญากรรม 40.5 คะแนน และคะแนนดัชนีความปลอดภัย 59.5 คะแนน
ทั้งนี้ เมืองที่มีความปลอดภัยมากที่สุดในโลก คือ เมืองอาบูดาบี สหรัฐอาหรับเอมิเรตส์ ซึ่งมีคะแนนดัชนีอาชญากรรม 11.2 คะแนน และคะแนนดัชนีความปลอดภัย 88.8 คะแนน ขณะที่เมืองที่มีความปลอดภัยน้อยที่สุดในโลก คือ เมืองการากัส สาธารณรัฐเวเนซุเอลา ซึ่งมีคะแนนดัชนีอาชญากรรม 83.6 คะแนน และคะแนนดัชนีความปลอดภัย 16.4 คะแนน
“นายกรัฐมนตรียินดีเป็นอย่างยิ่งที่หลายเมือง/จังหวัดของไทย ได้รับการจัดอันดับให้มีความปลอดภัยสูง สะท้อนถึงความจริงจัง และความสามารถในการบริหารจัดการ ดำเนินมาตรการด้านความปลอดภัยของรัฐบาล ซึ่งมุ่งมั่นปราบปรามและขจัดอาชญากรรมที่ส่งผลต่อชีวิตและทรัพย์สินของประชาชนอย่างจริงจัง เด็ดขาด เพื่อคุณภาพชีวิตที่ดีของประชาชนชาวไทย ตลอดจนเป็นการสร้างความเชื่อมั่นด้านความปลอดภัยให้แก่นักท่องเที่ยวชาวต่างชาติที่ต้องการเดินทางมายังประเทศไทย” นายอนุชาฯ กล่าว
วันอาทิตย์ที่ 29 มกราคม 2566
29/01/2566
นายกรัฐมนตรีมั่นใจเศรษฐกิจดีคนไทยจะมีงานทำเพิ่มขึ้นอีก ล่าสุดสำนักงานสถิติเผยสถานการณ์แรงงาน ผู้มีงานทำเพิ่ม 6.2 แสนคน ว่างงานลดลง 9.5 หมื่นคน
นายกรัฐมนตรีมั่นใจเศรษฐกิจดีคนไทยจะมีงานทำเพิ่มขึ้นอีก ล่าสุดสำนักงานสถิติเผยสถานการณ์แรงงาน ผู้มีงานทำเพิ่ม 6.2 แสนคน ว่างงานลดลง 9.5 หมื่นคน
วันที่ 29 มกราคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ให้ความสำคัญกับการติดตามการมีงานทำของประชาชน เพื่อให้มั่นใจว่าสถานการณ์ได้กลับเข้าใกล้ภาวะปกติหลังการแพร่ระบาดของโควิด19 โดยข้อมูลล่าสุด ณ เดือน พ.ย. 65 สำนักงานสถิติแห่งชาติ(สสช.) ได้รายงานให้เห็นภาวะมีงานทำและการว่างที่ดีขึ้นต่อเนื่องต่อเนื่อง
“นายกรัฐมนตรีพอใจกับสถานการณ์การมีงานทำของประชาชนในภาพรวม ที่ข้อมูลล่าสุด ณ เดือนพ.ย. 65 พบว่าประชาชนมีงานทำ 39.82 ล้านคน การว่างงานที่ร้อยละ 1.2 ถือว่าใกล้เคียงกับช่วงก่อนโควิด19 ในปี 2562 ที่ร้อยละ 0.9 และมั่นใจว่าเศรษฐกิจที่กำลังดีขึ้นโดยเฉพาะจากการฟื้นตัวของการท่องเที่ยวจะส่งผลบวกต่อการมีงานทำของไทยมากขึ้นอีก โดยนายกรัฐมนตรีขอให้หน่วยงานเกี่ยวข้องให้ความสำคัญกับการผลักดันการยกระดับขีดความสามารถของคนไทยเพื่อนำไปสู่การได้ค่าจ้างและรายได้ที่สูงขึ้นตามความสามารถ”น.ส.ไตรศุลี กล่าว
น.ส.ไตรศุลี กล่าวว่า สสช. รายงานข้อมูลการสำรวจภาวะการมีงานทำของคนไทย ณ เดือนพ.ย. 65 ทั่วประเทศพบผู้มีอายุตั้งแต่ 15 ปีขึ้นไป 58.73 ล้านคน เป็นผู้ที่อยู่ในกำลังแรงงานหรือผู้ที่พร้อมจะทำงาน 40.36 ล้านคน ในจำนวนนี้เป็นผู้มีงานทำ 39.82 ล้านคน ผู้ว่างงาน 4.6 แสนล้านคน และผู้ที่รอฤดูกาล 8 หมื่นคน ส่วนผู้ที่อยู่นอกกำลังแรงงานหรือผู้ที่ไม่พร้อมทำงาน เช่นแม่บ้าน นักเรียน คนชรา มีจำนวน 18.37 ล้านคน
สำหรับผู้มีงานทำ 39.82 ล้านคน ในเดือน พ.ย.นั้น มีจำนวนเพิ่มขึ้น 6.2 แสนคน จากเดือน ต.ค. 65 แยกเป็นผู้มีงานทำในภาคเกษตรกรรม 12.34 ล้านคน และและนอกภาคเกษตรกรรม(เช่น อุตสาหกรรม พาณิชยกรรมและบริการ) 27.48 ล้านคน
นอจากนี้ เมื่อพิจารณาจากชั่วโมงการทำงานซึ่งสะท้อนความมั่นคงของงานและรายได้ก็พบว่ากลุ่มที่ทำงานในเกณฑ์ (มากกว่า 35 ชั่วโมงต่อสัปดาห์) มีจำนวนมากขึ้น โดยเดือน พ.ย. 65 กลุ่มผู้มีงานทำ 50 ชั่วโมงขึ้นไปต่อสัปดาห์ มีจำนวน 6.67 ล้านคน เพิ่มขึ้นจาก 5.98 ล้านคนในดือนต.ค., ทำงานตั้งแต่ 35-49 ชั่วโมงต่อสัปดาห์ มี 26.90 ล้านคน เพิ่มขึ้นจาก 26.69 ล้านคนในเดือน ต.ค. ส่วนกลุ่มที่ทำงานน้อยกว่า 35 ชั่วโมงต่อสัปดาห์มี 6.25 ล้านคน ลดลงจาก 6.53 ล้านคนในเดือน ต.ค.
น.ส.ไตรศุลี กล่าวว่า ในส่วนผู้ว่างงานเดือน พ.ย. 4.65 แสนคน ลดลง 9.5 หมื่นคนจากเดือน ต.ค. คิดเป็นอัตราการว่างงาน ร้อยละ 1.2 จาก ร้อยละ 1.4 ในเดือนต.ค. และเมื่อพิจารณาเป็นรายภาคพบว่า เกือบทุกภาคมีจำนวน ผู้ว่างงานลดลง ยกเว้นภาคใต้เพิ่มขึ้น 3.3 หมื่นคน
วันเสาร์ที่ 28 มกราคม 2566
28/01/2566
รสอ.รก.รปอ.ณัฏฐิญาฯ รุดตรวจเยี่ยม สอจ.ลำปาง เผยเตรียมของบซ่อมแซมบ้านพักเพื่อสร้างความสุขให้เจ้าหน้าที่ทุกระดับ
รสอ.รก.รปอ.ณัฏฐิญาฯ รุดตรวจเยี่ยม สอจ.ลำปาง เผยเตรียมของบซ่อมแซมบ้านพักเพื่อสร้างความสุขให้เจ้าหน้าที่ทุกระดับ
รสอ.รก.รปอ.ณัฏฐิญาฯ รุดตรวจเยี่ยม สอจ.ลำปาง เผยเตรียมของบซ่อมแซมบ้านพักเพื่อสร้างความสุขให้เจ้าหน้าที่ทุกระดับ
เมื่อวันที่ 27 มกราคม 2566 เวลา 10.30 น. นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม พร้อมด้วย นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม เข้าตรวจเยี่ยมสำนักงานอุตสาหกรรมจังหวัดลำปาง (สอจ.ลำปาง) นายสุภชัย ไวยาวัจมัย อุตสาหกรรมจังหวัดลำปาง พร้อมด้วยนางพัชรี ใบยา อุตสาหกรรมจังหวัดเชียงใหม่ นางจันทนา ไวยาวัจมัย อุตสาหกรรมจังหวัดลำพูน ร่วมให้การต้อนรับ ซึ่งปัจจุบัน สอจ.ลำปาง มีบุคลากร จำนวน 33 คน แบ่งเป็น 4 กลุ่มงาน ประกอบด้วย กลุ่มนโยบายและแผนงาน กลุ่มโรงงานอุตสาหกรรม กลุ่มอุตสาหกรรมพื้นฐานและการเหมืองแร่ และกลุ่มส่งเสริมและพัฒนาอุตสาหกรรม
สำนักงานอุตสาหกรรมจังหวัดลำปาง จัดตั้งขึ้นเมื่อปี พ.ศ.2520 โดยในครั้งแรกได้เช่าอาคารพาณิชย์ในเขตเทศบาลเมืองลำปาง เป็นที่ตั้งแห่งแรก และในปี พ.ศ.2540 ได้ย้ายมาที่อาคารศาลากลางจังหวัดลำปาง ต่อมาในปี พ.ศ. 2548 ย้ายมาอยู่ ณ ที่ตั้งปัจจุบันซึ่งแต่เดิมเป็นอาคารของกรมทรัพยากรธรณี ตั้งอยู่เลขที่ 252 ถนนพหลโยธิน หมู่ที่ 8 ตำบลชมพู อำเภอเมือง จังหวัดลำปาง บนเนื้อที่ 14 ไร่ 3 งาน 35 ตารางวา มีสิ่งก่อสร้างใช้ประโยชน์ อาทิ อาคารสำนักงาน อาคารเก็บพัสดุใช้แล้ว ห้องประชุม บ้านพักข้าราชการ จำนวน 19 หลัง ในจำนวนนี้มีผู้พักอาศัย 10 หลัง มีบ้านพักชำรุด 5 หลัง และเสื่อมสภาพไม่สามารถซ่อมแซมได้ 4 หลัง เนื่องจากมีอายุการใช้งานนานกว่า 40 ปี ประกอบกับตัวบ้านสร้างด้วยไม้ ทำให้เกิดการชำรุดทรุดโทรมไปตามกาลเวลา ดังนั้น รสอ.รก.รปอ. จึงได้มอบนโยบายให้ทางสำนักงานอุตสาหกรรมจังหวัดลำปาง จัดเตรียมข้อมูลบ้านพักทั้งหมด พร้อมแนวทางการซ่อมแซมบ้านพัก และเอกสารภาพถ่ายให้ครบถ้วน เพื่อเร่งดำเนินการของบประมาณสำหรับนำมาปรับปรุงซ่อมแซม เพื่อให้บุคลากรได้มีความเป็นอยู่ที่ดีขึ้นต่อไป
วันพฤหัสบดีที่ 26 มกราคม 2566
โฆษกรัฐบาลเผย นายกฯ เร่งช่วยเหลือเกษตรกร และผู้บริโภค ดำเนินการปราบปรามสุกรเถื่อน
โฆษกรัฐบาลเผย นายกฯ เร่งช่วยเหลือเกษตรกร และผู้บริโภค ดำเนินการปราบปรามสุกรเถื่อน
วันนี้ (26 ม.ค. 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับทราบความคืบหน้าของการดำเนินงาน เพื่อปราบปรามสุกรเถื่อน ซึ่งสามารถปราบปรามสุกรเถื่อน ได้กว่า 1 ล้านกิโลกรัม โดยนายกรัฐมนตรีสั่งการย้ำให้ทำงานอย่างเคร่งครัดรัดกุม ปราบปรามควบคู่หาทางป้องกันในอนาคต สิ่งสำคัญคือต้องไม่ให้เกิดผลกระทบถึงผู้บริโภคและเกษตรกรผู้เลี้ยงสุกร
โฆษกประจำสำนักนายกรัฐมนตรีกล่าวว่า กระทรวงเกษตรและสหกรณ์ กรมปศุสัตว์ และสมาคมผู้เลี้ยงสุกรตามภูมิภาคต่าง ๆ ได้ดำเนินการแก้ปัญหา สุกรเถื่อน ราคาสุกร รวมถึง โรคระบาด ASF ในสุกร ปัจจุบันสถานการณ์การเลี้ยงสุกรในภาคอีสาน มีผลผลิตแม่พันธุ์ถึง 70% และคาดว่าจะเพิ่มเป็น 90% ภายในสิ้นปี 2566 เป็นผลจากการจัดการปัญหาสุกรเถื่อนที่มีประสิทธิภาพ โดยในปี 2565 มีการจับกุม สุกรเถื่อนได้ถึง 1 ล้านกิโลกรัม โดยส่วนมากสุกรเถื่อนเหล่านี้ถูกส่งเข้ามาจากต่างประเทศ
ซึ่งจากประสิทธิภาพ และผลสำเร็จของการดำเนินการปราบปรามสุกรเถื่อนของรัฐบาล และหน่วยงานที่เกี่ยวข้อง ทำให้เกษตรกรผู้เลี้ยงสุกร มีความมั่นใจมากขึ้น เนื่องจากผลกระทบทางด้านราคา และจำนวน จากสุกรเถื่อนลดลงอย่างมาก โดยปัจจุบันมีจำนวนแม่พันธุ์ถึง 80,000-90,000 ตัว เกษตรกรผู้เลี้ยงสุกรมั่นใจในมาตรการที่ดำเนินการจริงจัง เห็นผล ของรัฐบาล ประชาชนผู้บริโภคมีความเชื่อมั่นบริโภคเนื้อหมูได้อย่างปลอดภัย
“นายกรัฐมนตรีเชื่อมั่นว่า นโยบายปราบปรามสุกรเถื่อนจำเป็นต้องดำเนินการอย่างจริงจัง เคร่งครัด เพื่อช่วยเหลือดูแลทั้งเกษตรกรผู้เลี้ยงสุกร ให้สามารถขายสุกรได้ในราคาที่สมเหตุสมผลไม่มีผลกระทบทางการตลาดจากสุกรเถื่อน ลดการแพร่ระบาด โรค ASF ในสุกร เพื่อสร้างความเชื่อมั่นในผู้บริโภค และเพื่อดูแลกลุ่มคนที่ดำเนินธุรกิจเกี่ยวกับการซื้อขายเนื้อสุกรอย่างถูกกฎหมายในประเทศ ทั้งนี้ นายกรัฐมนตรีได้ขอบคุณหน่วยงานที่เกี่ยวข้อง ที่ดำเนินการตามนโยบายของรัฐบาล จนสามารถปราบปรามสุกรเถื่อนได้เห็นผลเป็นรูปธรรม อย่างไรก็ดี สถานการณ์สุกรเถื่อนยังต้องดูแลเฝ้าระวัง และพิจารณาร่วมกันเพื่อมาตรการที่ครอบคลุมต่อไป” นายอนุชาฯ กล่าว
วันพฤหัสบดีที่ 26 มกราคม 2566
26/01/2566
คืบหน้ากิจการอวกาศ ไทยพร้อมยิงดาวเทียมสำรวจโลกมาตรฐานระดับ industrial grade ดวงแรกของไทยปีนี้
คืบหน้ากิจการอวกาศ ไทยพร้อมยิงดาวเทียมสำรวจโลกมาตรฐานระดับ industrial grade ดวงแรกของไทยปีนี้
วันนี้ 26 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงความคืบหน้าการส่งดาวเทียมสำรวจโลก THEOS-2 สู่อวกาศซึ่งเป็นดาวเทียมสำรวจดวงแรกของประเทศไทยในระดับ Industrial Grade จากผลงานของ 20 วิศวกรดาวเทียมไทยที่ได้พัฒนาร่วมกับองค์กรต่างประเทศที่มีความเชี่ยวชาญ ความชำนาญ และมีชื่อเสียงระดับโลกด้านเทคโนโลยีอวกาศ โดยทางสำนักงานพัฒนาเทคโนโลยีอวกาศและภูมิสารสนเทศ (GISTDA) คาดว่านำส่งดาวเทียมในปี 2566 นี้
ทั้งนี้ การดำเนินงานของดาวเทียมTHEOS-2 แบ่งเป็น 3 ส่วนใหญ่ๆ คือ
1. ดาวเทียมหลัก (THEOS-2) 1 ดวง และดาวเทียมเล็ก (THEOS-2A) 1 ดวง แล้วเสร็จเรียบร้อย โดยดาวเทียมหลัก (THEOS-2) หรือ Main satellite ขนาด 425 กิโลกรัม เป็นดาวเทียมที่สามารถบันทึกภาพรายละเอียดสูง 50 เซนติเมตร เป็นดาวเทียมปฏิบัติการ เพื่อการใช้งานด้านการติดตามพื้นที่ทั้งในประเทศและต่างประเทศ งานด้านความมั่นคง และการบริหารจัดการเหตุการณ์ภัยพิบัติต่าง ๆ ในภาวะวิกฤต ส่วนของดาวเทียมเล็ก (THEOS-2A) ขนาด 100 กิโลกรัม เป็นดาวเทียมสำรวจทรัพยากรดวงแรกที่มีมาตรฐานในระดับ Industrial grade ที่ออกแบบและพัฒนาโดยทีมวิศวกรดาวเทียมของไทยกว่า 20 คนการพัฒนาดาวเทียม โดยคาดว่าดาวเทียม ทั้ง 2 ดวง จะขึ้นสู่วงโคจรในปี 2566
2. ศูนย์ทดสอบและประกอบดาวเทียมแห่งชาติ (National Assembly Integration and Test: AIT) ตั้งอยู่ ณ อุทยานรังสรรค์นวัตกรรมอวกาศ (Space Krenovation Park – SKP) อำเภอศรีราชา จังหวัดชลบุรี เป็นศูนย์ที่มีอุปกรณ์เครื่องมือและห้องปฏิบัติการที่ทันสมัยได้มาตรฐานสากล เพื่อรองรับการพัฒนาชิ้นส่วนอุปกรณ์ สร้าง ประกอบ และทดสอบดาวเทียม ตั้งแต่ Cubesat จนถึง Small Sat ในประเทศไทยและใช้ในการทดสอบดาวเทียม THEOS-2A ก่อนนำส่งดาวเทียมขึ้นสู่วงโคจร
3. การพัฒนาแอปพลิเคชั่นภูมิสารสนเทศ เพื่อการใช้งานภูมิสารสนเทศขั้นสูงประกอบการตัดสินใจในระดับนโยบาย ให้กับรัฐบาลและหน่วยงานที่เกี่ยวข้อง เน้นการผสมผสานของโซลูชั่น (Integrated Solutions) ใน 6 ด้านตามภารกิจสำคัญของประเทศ ได้แก่ 1) ด้านเกษตรและความมั่งคงทางอาหาร 2) ด้านการบริหารจัดการน้ำแบบองค์รวม 3) ด้านการจัดการภัยพิบัติ 4) ด้านทรัพยากรธรรมชาติและระบบนิเวศ 5) ด้านการวางแผนพัฒนาเขตเมือง และ 6) ด้านความมั่นคง ที่จะสามารถนำไปร่วมในการขับเคลื่อนและสร้างนโยบายในระดับชาติอย่างมีประสิทธิภาพ
นางสาวรัชดา กล่าวต่อว่า การพัฒนาเทคโนโลยีอวกาศและส่งเสริมให้เกิดอุตสาหกรรมอวกาศ (Space Industry) เป็น 1 ใน 10 New S-Curve หรืออุตสาหกรรมใหม่แห่งอนาคตของประเทศไทย ที่รัฐบาลส่งเสริมและสนับสนุนอย่างเต็มที่เพื่อเพิ่มขีดความสามารถในการแข่งขันกับประเทศอื่นๆ ซึ่งส่งผลต่อการกระตุ้นการขยายตัวทางเศรษฐกิจ ลดความเหลื่อมล้ำ สร้างการกระจายรายได้ และสร้างความมั่นคงทางสังคม ทั้งนี้ นอกจากการขับเคลื่อนโครงการดาวเทียม THEOS-2 แล้ว รัฐบาลยังได้มีการดำเนินงานในภารกิจสำคัญอื่น อาทิ การจัดทำร่างพระราชบัญญัติกิจการอวกาศเพื่อส่งเสริมความร่วมมือด้านเทคโนโลยีอวกาศและดำเนินกิจกรรมอวกาศระหว่างประเทศ และการส่งเสริมการลงทุนด้านอุตสาหกรรมการบินและอวกาศในพื้นที่อีอีซี เป็นต้น
วันพฤหัสบดีที่ 26 มกราคม 2566
โฆษกรัฐบาลเผย นายกฯปลื้ม นักกีฬามวยสากลหญิงไทย คว้ารางวัล จากการแข่งขันมวยสากลชิงชนะเลิศแห่งทวีปเอเชีย
รุ่นอายุไม่เกิน 22 ปี ประจำปี 2566 (ASBC Asian U22 Men & Women Boxing Championships Thailand 2023) ได้ 3 เหรียญทอง 1 เหรียญเงิน
วันนี้ 26 ม.ค. 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีกับผลการแข่งขันมวยสากลชิงชนะเลิศแห่งทวีปเอเชีย รุ่นอายุไม่เกิน 22 ปี ประจำปี 2566 หรือ ASBC Asian U22 Men & Women Boxing Championships Thailand 2023 ที่อินดอร์ สเตเดียม หัวหมาก เมื่อวันที่ 25 มกราคม 2566 ที่ผ่านมา ซึ่งทัพนักกีฬามวยสากลทีมชาติไทยสามารถคว้ารางวัลมาได้หลายรายการ
โฆษกประจำสำนักนายกรัฐมนตรี กล่าวว่า ในการแข่งขันครั้งนี้ ประเทศไทยได้ส่งนักกีฬามวยสากลหญิง เข้าร่วมการแข่งขัน จำนวน 4 คน ได้แก่ ใบสน มณีก้อน แข่งขันในประเภท 75 กิโลกรัม เจอกับ โซกิบา รุซเมโตว่า จากอุซเบกิสถาน โดยสามารถชนะคะแนนไปได้ ที่ 5-0 คว้าเหรียญทองแรกให้กับทีมชาติไทย ส่วนในรุ่น 60 กิโลกรัม พรทิพย์ บัวป่า ก็สามารถชนะ เออร์เดเน่ ทักส์จากัล จากมองโกเลีย ด้วยคะแนน 4-1 คว้าเหรียญทองที่สองมาได้ ในรุ่น 63 กิโลกรัม ธนัญญา สมนึก เอาชนะ แบดมาห์รัก กานโซลิก จากมองโกเลีย ด้วยคะแนน 5-0 คว้าเหรียญทองเหรียญที่ 3 ให้กับทีมชาติไทย และปิดท้ายที่ พรนิภา ชูตรี ในรุ่น 81 กิโลกรัม สามารถคว้าเหรียญเงินมาได้สำเร็จ ซึ่งจากการแข่งขันนักกีฬาทีมชาติไทย สามารถคว้ารางวัลมาได้ทุกคน
“นายกรัฐมนตรี ชื่นชมผลงานของนักกีฬามวยสากลหญิงทีมชาติไทยทุกคน ที่ทำผลงานในอย่างยอดเยี่ยมในการแข่งขัน สารมารถคว้ารางวัลมาได้ในหลายรายการ ขอบคุณนักกีฬามวยสากลหญิงทีมชาติไทย ที่ตั้งใจฝึกซ้อม เอาชนะทุกอุปสรรค จนได้รับความสำเร็จในการแข่งขันนี้ ตลอดจน ขอบคุณผู้มีส่วนเกี่ยวข้องทุกคน ที่ร่วมกันผลักดันให้นักกีฬาคว้าชัยชนะมาได้” นายอนุชาฯ กล่าว
วันพฤหัสบดีที่ 26 มกราคม 2566
26/01/2566
ปลัดกระทรวงยุติธรรม เปิดการประชุมวิชาการระดับชาติว่าด้วยงานยุติธรรมเด็กและเยาวชน ครั้งที่ ๒
ปลัดกระทรวงยุติธรรม เปิดการประชุมวิชาการระดับชาติว่าด้วยงานยุติธรรมเด็กและเยาวชน ครั้งที่ ๒
ในวันพฤหัสบดีที่ ๒๖ มกราคม ๒๕๖๖ เวลา ๐๙.๐๐ น. นางพงษ์สวาท กายอรุณสุทธิ์ ปลัดกระทรวงยุติธรรม เป็นประธานในพิธีเปิดการประชุมวิชาการระดับชาติว่าด้วยงานยุติธรรมเด็กและเยาวชน ครั้งที่ ๒ “การบูรณาการสู่งานยุติธรรมที่เป็นมิตรต่อเด็กและเยาวชน” โดยมี นายสหการณ์ เพ็ชรนรินทร์ รองปลัดกระทรวงยุติธรรม นางอโนชา ชีวิตโสภณ ประธานแผนกคดีเยาวชนและครอบครัวในศาลฎีกา พันตำรวจโท วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน พร้อมด้วยคณะทำงาน และเจ้าหน้าที่ที่เกี่ยวข้องเข้าร่วมฯ ณ ห้อง Conference Hall สถาบันเพื่อการยุติธรรมแห่งประเทศไทย (TIJ) แขวงทุ่งสองห้อง เขตหลักสี่ กรุงเทพมหานคร
สำหรับการประชุมดังกล่าว จัดขึ้นเพื่อเป็นเวทีในการเผยแพร่ อภิปราย และพัฒนาองค์ความรู้ นโยบาย และแนวปฏิบัติที่ดี รวมถึงแนวทางในอนาคตเกี่ยวกับกระบวนการยุติธรรมเด็กและเยาวชนให้แก่องค์กรภาครัฐ และภาคประชาสังคมที่เกี่ยวข้องเพื่อทบทวนและปรับเปลี่ยนกระบวนทัศน์ในการทำงาน พร้อมส่งเสริมความเข้าใจระหว่างหน่วยงานที่มีภารกิจเกี่ยวข้องกับเด็กและเยาวชนที่กระทำความผิด อีกทั้งเพื่อรวบรวมประเด็นปัญหา ข้อท้าทาย และความสำเร็จของประเทศไทยในการดำเนินการเกี่ยวกับกระบวนการยุติธรรมเด็กและเยาวชนให้เป็นไปตามมาตรฐานสากล
ปลัดกระทรวงยุติธรรม กล่าวว่า "การบูรณาการสู่งานยุติธรรมที่เป็นมิตรต่อเด็กและเยาวชน" มีคำสำคัญหลักคือ การบูรณาการการทำงานร่วมกัน และ การทำงานด้วยการเป็นมิตรต่อเด็กและเยาวชน ซึ่งในปัจจุบันทั้งภาครัฐ และภาคประชาสังคม ต่างก็มุ่งเน้นการทำงานเพื่อให้เกิดประโยชน์สูงสุดแก่เด็กและเยาวชน ถึงแม้จะมีความแตกต่างในกระบวนการทำงาน ไม่ว่าจะเป็นแนวคิด มุมมอง และเครื่องมือกลไกต่างๆ ที่ใช้ในการทำงาน จึงถือเป็นโอกาสอันดีที่จะได้มาพูดคุย แลกเปลี่ยนแสดงความคิดเห็น เพื่อช่วยกันส่งเสริมผลักดัน ประสานความร่วมมือในการทำงาน และปรับแนวคิดเข้าหากัน เพื่อลดปัญหาและอุปสรรคในกระบวนการทำงานที่มีความแตกต่างกัน
วันพฤหัสบดีที่ 26 มกราคม 2566
26/01/2566
โฆษกรัฐบาลเผย นายกฯ พร้อมชี้แจงทุกประเด็นต่อสภาฯ ในวันที่ 15 – 16 ก.พ 2566 เป็นโอกาสดีให้ประชาชนรับทราบการทำงานของรัฐบาล
โฆษกรัฐบาลเผย นายกฯ พร้อมชี้แจงทุกประเด็นต่อสภาฯ ในวันที่ 15 – 16 ก.พ 2566 เป็นโอกาสดีให้ประชาชนรับทราบการทำงานของรัฐบาล เชื่อมั่นในการทำงานที่โปร่งใส คำนึงถึงประโยชน์ชาติเป็นหลักเสมอมา
วันนี้ 26 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ตามที่คณะกรรมการประสานงานร่วมสภาผู้แทนราษฎร ได้มีการประชุมและได้กำหนดการพิจารณาญัตติตามมาตรา 152 ของรัฐธรรมนูญ ในวันที่ 15 – 16 กุมภาพันธ์ 2566 นั้น พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พร้อมรับฟังและชี้แจงทุกประเด็นต่อสภาผู้แทนราษฎร ตามญัตติของสมาชิกสภาผู้แทนราษฎรที่ได้ยื่นขอเปิดอภิปรายทั่วไปเพื่อซักถามข้อเท็จจริง หรือเสนอแนะปัญหาต่อคณะรัฐมนตรีโดยไม่มีการลงมติ ซึ่งถือเป็นโอกาสให้ประชาชนรับทราบผลการทำงานของรัฐบาลและเป็นการตรวจสอบรัฐบาลตามระบอบประชาธิปไตย
โฆษกประจำสำนักนายกรัฐมนตรีกล่าวว่า นายกรัฐมนตรียืนยันความพร้อมที่จะชี้แจงในประเด็นต่าง ๆ โดยเฉพาะการทำงานของรัฐบาลที่ผ่านมา ซึ่งรวมถึงการทำงานเกี่ยวกับประเด็นนโยบายเร่งด่วน 12 ประการ ซึ่งถือว่าโอกาสนี้เป็นโอกาสสำคัญที่จะได้ชี้แจงความคืบหน้าและผลการดำเนินงานที่ผ่านมาของรัฐบาลให้ประชาชนได้รับทราบด้วย
“นายกรัฐมนตรีทำงานโดยยึดถือความโปร่งใส ซื่อตรง ตรวจสอบได้ ยึดถือตามหลักธรรมาภิบาล ยึดถือประโยชน์ของประเทศ และประชาชนเป็นที่ตั้ง เป็นแนวทางในการทำงานมาเสมอ จึงเชื่อมั่นและพร้อมที่จะชี้แจงต่อทุกประเด็นที่จะมีการหยิบยกขึ้นสอบถาม” นายอนุชาฯ กล่าว
................
วันพฤหัสบดีที่ 26 มกราคม 2566
26/01/2566
​ธนกร ลุยเชียงใหม่ เผย นายกฯ เล็งใช้ Soft power ด้านวัฒนธรรมดึงนักท่องเที่ยว พร้อมปั้นเป็น “เมืองแห่งสุขภาพ” เชื่อ ปี 66 เป็นโอกาสทองท่องเที่ยวไทย
​ธนกร ลุยเชียงใหม่ เผย นายกฯ เล็งใช้ Soft power ด้านวัฒนธรรมดึงนักท่องเที่ยว พร้อมปั้นเป็น “เมืองแห่งสุขภาพ” เชื่อ ปี 66 เป็นโอกาสทองท่องเที่ยวไทย คาดนักท่องเที่ยวตลอดทั้งปีทะลุ 27.5 ล้านคน สร้างรายได้หมุนเวียนกว่า 2.38 ล้านล้านบาท
วันนี้ (26 ม.ค. 66) นายธนกร วังบุญคงชนะ รัฐมนตรีประจำสำนักนายกรัฐมนตรี ลงพื้นที่จังหวัดเชียงใหม่ เพื่อสำรวจความพร้อมตลอดจนหารือกับผู้ประกอบการด้านการท่องเที่ยวเพื่อรองรับการขยายตัวทางเศรษฐกิจและการท่องเที่ยวในปี 66 นี้
โดยในช่วงเช้า เวลา 11.45 น. รัฐมนตรีประจำสำนักนายกรัฐมนตรี ได้ตรวจความพร้อมการให้บริการผู้โดยสาร และการอำนวยความสะดวกแก่นักท่องเที่ยว บริเวณอาคารผู้โดยสารขาเข้า-ออก ณ ท่าอากาศยานนานาชาติเชียงใหม่ ในการนี้ นาย นิรันต์ พงษ์สิทธิถาวร ผู้ว่าราชการจังหวัดเชียงใหม่ และคณะให้การต้อนรับและรายงานความคืบหน้า ตลอดจนแผนในการพัฒนาและรองรับนักท่องเที่ยว
ขณะที่ในช่วงบ่าย เวลา 13.30 น. รัฐมนตรีประจำสำนักนายกรัฐมนตรี เป็นประธานเปิดกิจกรรม “การสื่อสารเพื่อสร้างสรรค์เมืองเชียงใหม่” ณ The View All Day Restaurant ซึ่งเป็นการหารือพูดคุยรับฟังปัญหา ตลอดจนร่วมหาแนวทางในการส่งเสริมการท่องเที่ยวจังหวัดเชียงใหม่ ซึ่งมีตัวแทนผู้ประกอบการด้านการท่องเที่ยวเข้าร่วมกิจกรรม อาทิ กองทุน We Love Chiangmai สมาคมมัคคุเทศก์เชียงใหม่ สภาอุตสาหกรรมท่องเที่ยวเชียงใหม่ ชมรมนวดแผนไทยล้านนา สมาคมผู้ประกอบการสินค้าหัตถกรรมบ้านถวาย สมาคมท่องเที่ยวเชิงผจญภัย หอการค้า YEC สมาคมโรงแรมไทยภาคเหนือ ฯลฯ โดย นายธนกร กล่าวว่า นายกฯ ได้มอบหมายให้ลงพื้นที่จ.เชียงใหม่ซึ่งมีความสำคัญด้านการท่องเที่ยวอันเป็นหัวใจหลักของเศรษฐกิจไทย และยินดีเป็นอย่างยิ่งที่เห็นการพบปะ สื่อสาร และร่วมมือของผู้ประกอบการด้านการท่องเที่ยว อีกทั้งรัฐบาลภายใต้การนำของ พล.อ.ประยุทธ์ มีแผนที่จะส่งเสริมเชียงใหม่ โดยการใช้ Soft power ด้านวัฒนธรรมของเชียงใหม่ อีกทั้งยังต้องการผลักดันให้เชียงใหม่เป็นเมืองที่มีความพร้อมเข้าสู่การเป็น “เมืองแห่งสุขภาพ” อีกด้วย ทั้งนี้ คาดว่า จะมีนักท่องเที่ยวทั้งไทยและต่างชาติเข้ามาในจังหวัดเชียงใหม่ราว 9 ล้านคนใน ปี 66 นี้ ซึ่งจะก่อให้เกิดการหมุนเวียนทางเศรษฐกิจ ซึ่งรัฐบาลได้อนุมัติงบ กระตุ้นการท่องเที่ยว กว่า 3.9 พันล้านบาท เพื่อกระตุ้นการท่องเที่ยว โดยมีโครงการ อาทิ โครงการเราเที่ยวด้วยกันเฟส 5 โครงการไทยเที่ยวไทย เป็นต้น
นายธนกร ยังกล่าวเพิ่มเติมว่า ด้วยปัจจุบันนี้หลาย ๆ ประเทศเริ่มเปิดให้นักท่องเที่ยวเดินทางได้แล้วนั้น จีนซึ่งถือว่าเป็นตลาดที่สำคัญในการท่องเที่ยวของไทย จะเห็นว่าเชียงใหม่เป็นตัวอย่างที่สำคัญที่มีไฟลท์จากต่างชาติและจีนบินมาลงที่ท่าอากาศยานเชียงใหม่ ปัจจุบัน เกือบ 20 เที่ยวบินต่อวัน และมีแนวโน้มจะเพิ่มขึ้นอีกในอนาคต ด้านจำนวนนักท่องเที่ยวจีนและต่างชาติคาดในปีนี้จะแตะที่ 27.5 ล้านคน เหล่านี้นั้นล้วนเป็นโอกาสทองของการท่องเที่ยวไทย ซึ่งนายกฯ ได้กรุยทางในการสร้างความสัมพันธ์อันดีกับจีนมาโดยตลอด อีกทั้งด้วยมาตรการการดูแลสาธารณสุขในช่วงcovid-19 ที่ผ่านมา ทำให้ช่วงเวลานี้กำลังจะกลายเป็นเวลาทองที่เศรษฐกิจและการท่องเที่ยวจะเดินหน้าได้ต่อไป
วันพฤหัสบดีที่ 26 มกราคม 2566
26/01/2566
คลังเตือนภัยระวังมิจฉาชีพแอบอ้างปล่อยเงินกู้ แนะเช็คข้อมูลก่อนทำธุรกรรม
ปัจจุบันมีการชี้ชวนให้ประชาชนเข้าทำธุรกรรมกู้เงินในลักษณะต่าง ๆ มากมายซึ่งบางแห่งมีการอ้างอิงว่าได้รับอนุญาตจากกระทรวงการคลังให้ประกอบธุรกิจปล่อยเงินกู้
นายพรชัย ฐีระเวช ผู้อำนวยการสำนักเศรษฐกิจการคลัง ในฐานะโฆษกกระทรวงการคลัง เปิดเผยว่า ปัจจุบันมีการชี้ชวนให้ประชาชนเข้าทำธุรกรรมกู้เงินในลักษณะต่าง ๆ มากมายซึ่งบางแห่งมีการอ้างอิงว่าได้รับอนุญาตจากกระทรวงการคลังให้ประกอบธุรกิจปล่อยเงินกู้
ปัจจุบัน กระทรวงการคลังโดยสำนักงานเศรษฐกิจการคลัง ได้มีการอนุญาตให้เอกชนประกอบธุรกิจปล่อยเงินกู้ในโครงการสินเชื่อรายย่อยระดับจังหวัดภายใต้การกำกับ หรือ “สินเชื่อพิโกไฟแนนซ์” วงเงินไม่เกินรายละ 50,000 -100,000 บาท โดยคิดอัตราดอกเบี้ยแบบลดต้นลดดอก เพื่อสนับสนุนการแก้ไขปัญหาหนี้นอกระบบให้กับประชาชนทั่วไปที่ไม่สามารถเข้าถึงแหล่งเงินทุนจากสถาบันการเงิน โดยปัจจุบันกระทรวงการคลังมีการอนุญาตให้ประกอบธุรกิจสินเชื่อพิโกไฟแนนซ์ไปแล้วทั้งสิ้น 1,097 ราย กระจายใน 76 จังหวัด
จากปัญหา Covid-19 และปัญหาอื่น ๆ อาจทำให้ประชาชนมีความจำเป็นที่ต้องใช้เงินจนเปิดโอกาสให้มีผู้เชิญชวนประชาชนทำธุรกรรมกู้เงินกับบริษัทเอกชนต่าง ๆ โดยมักจะอ้างว่าได้รับอนุญาตให้ประกอบธุรกิจสินเชื่อพิโกไฟแนนซ์จากกระทรวงการคลังและส่วนใหญ่มักเป็นการแอบอ้าง ซึ่งนอกจากจะสร้างความเสียหายให้กับประชาชนผู้ถูกหลอกแล้ว ยังก่อให้เกิดปัญหากับสภาพเศรษฐกิจในภาพรวมด้วย
ดังนั้นกระทรวงการคลังจึงขอแจ้งเตือนให้ประชาชนที่สนใจจะใช้บริการสินเชื่อพิโกไฟแนนซ์ ระมัดระวัง และตรวจสอบรายชื่อว่าบริษัทที่ตนจะทำธุรกรรมด้วยนั้น เป็นผู้ได้รับอนุญาตให้ประกอบธุรกิจสินเชื่อพิโกไฟแนนซ์จากกระทรวงการคลังจริงหรือไม่ โดยสามารถตรวจสอบได้ทางเว็บไซต์ “www.1359.go.th”
เนื่องจากในปัจจุบันมิจฉาชีพมีการพัฒนาการแอบอ้างหลอกลวงตลอดเวลา ซึ่งบางครั้งมีการปลอมเป็นชื่อบริษัทที่ได้รับอนุญาตให้ประกอบธุรกิจสินเชื่อพิโกไฟแนนซ์ ดังนั้น จึงควรโทรตรวจสอบข้อมูลก่อนตัดสินใจทำธุรกรรมทุกครั้ง และขอย้ำว่า “การกู้เงินจากบริษัทที่ได้รับอนุญาต จะต้องไม่มีลักษณะการเอาเปรียบผู้กู้ เช่น ให้ผู้กู้โอนเงินค่าธรรมเนียมใด ๆ หรือเงินค้ำประกันใด ๆ ให้บริษัทก่อนจะได้รับเงินกู้ หรืออ้างว่าได้มีการทำสัญญาแล้ว แต่ผู้กู้ต้องโอนเงินล่วงหน้าให้บริษัทก่อนจึงจะยกเลิกสัญญาได้ เป็นต้น”
สำหรับประชาชนผู้ตกเป็นเหยื่อมิจฉาชีพ สามารถร้องทุกข์หรือแจ้งเบาะแสได้ที่สถานีตำรวจในท้องที่ของท่าน สำนักงานตำรวจแห่งชาติ สายด่วน 1599 หรือเว็บไซต์แจ้งความออนไลน์ www.thaipoliceonline.com และในกรณีที่มีข้อสงสัย สามารถติดต่อสอบถามข้อมูล และแจ้งเบาะแสร้องทุกข์เกี่ยวกับสินเชื่อพิโกไฟแนนซ์ได้ที่ศูนย์รับแจ้งการเงินนอกระบบ สายด่วน 1359 ในวันและเวลาราชการ โฆษกกระทรวงการคลัง กล่าวในท้ายที่สุด
สำนักงานเศรษฐกิจการคลัง กองนโยบายพัฒนาระบบการเงินภาคประชาชน โทรศัพท์ 0 2169 7127 ถึง 36
วันพฤหัสบดีที่ 26 มกราคม 2566
กรมทางหลวงชนบท เพิ่มศักยภาพการคมนาคมขนส่ง ส่งเสริมเศรษฐกิจ กระจายรายได้สู่ชุมชน
ตามนโยบายของรัฐมนตรีว่าการกระทรวงคมนาคม ก่อสร้างถนนเชิงลาดสะพานข้ามแม่น้ำหลังสวน จังหวัดชุมพร เสร็จสมบูรณ์
กรมทางหลวงชนบท (ทช.) กระทรวงคมนาคม โดยสำนักงานทางหลวงชนบทที่ 11 (สุราษฎร์ธานี) ดำเนินโครงการก่อสร้างถนนเลียบชายฝั่งทะเลภาคใต้ (Thailand Riviera) ถนนทางหลวงชนบทสายบ้านบางคอย - บ้านทุ่งคาน้อย อำเภอเมือง จังหวัดชุมพร ระยะทาง 8.658 กิโลเมตร เพื่อพัฒนาโครงข่ายถนนให้มีความต่อเนื่องเป็นถนนท่องเที่ยวชายฝั่งทะเลระดับสากล ส่งเสริมเศรษฐกิจการท่องเที่ยว กระจายรายได้สู่ชุมชนอย่างยั่งยืน ทำให้ประชาชนและนักท่องเที่ยวได้รับความสะดวกปลอดภัยในการเดินทาง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ซึ่ง ทช. ได้ดำเนินการก่อสร้างเป็นผิวจราจรแบบคอนกรีตเสริมเหล็ก ขนาด 2 ช่องจราจร ไป - กลับ พร้อมก่อสร้างสะพานคอนกรีต 1 แห่ง ติดตั้งป้ายจราจร ราวเหล็กกันรถ และหลักนำโค้ง ซึ่งปัจจุบันโครงการดังกล่าวได้ดำเนินการก่อสร้างเสร็จสมบูรณ์